‘Ek sal aanhou stap om ander te help’ | News24
‘Ek sal aanhou stap om ander te help’
As 13-jarige is sy regterbeen geamputeer, maar sedertdien sit Paul Steyn (links) nie stil nie. Steyn en sy Francois en fotograaf Janus Gunter (regs) het verlede Donderdag in Uitenhage aangekom. Foto: heilie combrinck
Dit het hom byna twee maande geneem om van Kaapstad na Port Elizabeth te stap en dié staptog sal nog ’n jaar duur – maar as hy ander geamputeerdes hierdeur kan help, is dit die moeite werd.
Só het Paul Steyn (28), wat reeds nagenoeg 1 000 km te voet – sy een been is ’n kunsbeen – afgelê het vertel. Hy het op 3 Augustus met ’n waentjie, sy broer Francois (16) en die fotograaf Janus Gunter op ’n 7 000 km-staptog deur die land se nege provinsies vertrek.
“Ek het voorheen al van die Baai na die Kaap ge­stap, maar dié is my verste staptog tot dusver – en ek wil aanhoudend meer doen om mense wat ledemate verloor het te help.”
Hy het as tiener sy voet verloor in ’n fratsongeluk met ’n trekker en grassnyer, waarna sy regterbeen onder die knie geamputeer is. Dít het hom egter nie teruggehou in sy kruistog vir bewusmaking nie, en hy het die Paul Steyn-stigting in 2012 begin.
“Ek sal aanhou stap met die oog daarop om geld in te samel vir mense wat nie self kunsledemate kan bekostig nie,” het hy vertel.
“Dié ledemate kan tussen R50 000 en R100 000 kos, maar gelukkig kon ek al 10 mense deur my fondsinsameling help. Met my huidige staptog wil ek probeer om tot R20 miljoen in te samel.”
Om dié teiken te bereik gebruik Steyn sy rustyd in groter dorpe om as spreker by skole en kerke op te tree. “Daar is baie mense wat hulp nodig het, en ek druk myself om alles in my vermoë vir hulle te doen, eerder as om te rus.”
Die staptog sal op 27 September 2016 eindig by die Vandamp;A Waterfront in Kaapstad